**שמות א-ה: "מנהיג ללא עם, עם ללא ארץ"**

**דף למנחה / יאיר אגמון**

שבעת הפסוקים הראשונים בספר שמות, המתארים את מותו של יוסף מזה ואת התרבותם הדרמטית של בני ישראל מזה, מגדירים את המעבר החד שעושה התורה מספר בראשית לספר שמות – מסיפורי האבות לסיפורו של עם ישראל.

חמשת הפרקים הראשונים של ספר שמות מגלים לקוראים ולקוראות את קיומם של עם חדש (עם ישראל), מנהיג חדש (משה), ומספרים על המפגש החדש והראשוני ביניהם. בדף הלימוד שלפניכם ננסה למתוח קווי דמיון בין אופיו של עם ישראל, ש"נוסד" לראשונה מחוץ לארצו, במצרים, לבין המנהיג שעתיד להוציאם משם, משה, ש"נוסד" גם הוא מחוץ לארצו – במדיין [ומחוץ לעמו (בית המלוכה המצרי)?].

בעזרת קווי הדמיון הללו ננסה ללמוד דבר מה על הקשר המורכב שבין משה לבין עם ישראל, ואולי גם על הקשר בין מנהיג ומונהגים ככלל.

**הערה למנחה**: ביחידה זו נציע פרשנות לשאלה מדוע נבחר דווקא משה להנהיג את העם ומה הקשר בין הנסיך המצרי לעם העבדים. נטען כי כמו עם ישראל המנותק ממקומו הטבעי ומזהותו העצמית, חי במצרים ומשועבד – כך גם משה רבנו שעתיד לגאול אותם ממצרים חי במדיין במנותק מארצו (מצרים) ומזהותו העצמית. ייתכן כי דווקא הניתוק והניכור העצמי בשני הצדדים הוא המאפשר את המפגש ביניהם שמוציא את עם ישראל ממצרים.

**א. דמותו של עם ישראל**

"בארץ ישראל קם העם היהודי" - האומנם?

(א) וְאֵלֶּה שְׁמוֹת בְּנֵי יִשְׂרָאֵל הַבָּאִים מִצְרָיְמָה | אֵת יַעֲקֹב אִישׁ וּבֵיתוֹ בָּאוּ: (ב) רְאוּבֵן שִׁמְעוֹן לֵוִי וִיהוּדָה: (ג) יִשָּׂשכָר זְבוּלֻן וּבִנְיָמִן: (ד) דָּן וְנַפְתָּלִי גָּד וְאָשֵׁר: (ה) וַיְהִי כָּל נֶפֶשׁ יֹצְאֵי יֶרֶךְ יַעֲקֹב שִׁבְעִים נָפֶשׁ | וְיוֹסֵף הָיָה בְמִצְרָיִם: (ו) וַיָּמָת יוֹסֵף וְכָל אֶחָיו וְכֹל הַדּוֹר הַהוּא: (ז) וּבְנֵי יִשְׂרָאֵל פָּרוּ וַיִּשְׁרְצוּ וַיִּרְבּוּ וַיַּעַצְמוּ בִּמְאֹד מְאֹד | וַתִּמָּלֵא הָאָרֶץ אֹתָם.

שמות א, א-ז

שלא כאגדת המוצא על שאר אומות העולם, מתחילה אגדתו של עם עולם [=עם ישראל] לא באוטוכתוניה [=לידה מן הארץ]... ולעם הוא נעשה - בגלות, תחילה במצרים, ולאחר מכן בבבל.

פרנץ רוזנצווייג, **כוכב הגאולה**, ג, ספר ראשון (תרגם מגרמנית יהושע עמיר), מוסד ביאליק, מכון ליאו בק, ירושלים 1970, עמ' 324-325

* למה חשוב לרוזנצווייג להדגיש שעם ישראל 'מתחיל' במצרים - ולא בארצו?

נסו לדייק - מה מאפשרת הישיבה על הקרקע לעם? מה קורה לעם כשהוא מופקע מארצו?

* נסו לשער - מה טיב הקשר בין עם ישראל לבין ארץ מצרים? האם היא 'ארצו'? מדוע?
* מה מגדיר עם חוץ מארץ? האם לדעתכם חוו בני ישראל את עצמם כעם או כקבוצת עבדים?
* אילו אתגרים עומדים בפני משה, המנהיג שאמור להפוך עבדים ללא ארץ, לעם מגובש ומלוכד?

**הערה למנחה:** חלק מהקושי להפוך לעם הוא הצורך בהזדהות ובסולידריות סביב דברים מארגנים. נסו להוביל את הדיון לכיוון זה, ואולי להשליך אותו גם על עם ישראל היושב בציון... מה הופך את בני ישראל במצרים (וכאן) לעם? האם הם טרודים בשעבוד ותו לא? מה עשוי ללכד אותם - אלוהים? תרבות? שעבוד?

לקראת הפרק הבא: מרבית הלומדים שבויים בקונספציות על דמותו של משה. נסו לקרוא את הטקסט בקריאה יחפה, ללא ידע קדום, ולתהות על זהותו של האיש הצעיר והנמרץ.

**ב. דמותו של משה**

גם משה רבנו, גדול הנביאים והדמות החשובה ביותר במקרא, מופיע לראשונה בפרשתנו. התורה מקדישה פסוקים לא מעטים כדי לתאר את חייו והולדתו, עוד בטרם נבחר להנהיג את בני ישראל, והעיון בהם עשוי להשיב לשאלה הפשוטה והמתבקשת, מדוע בחר האל דווקא במשה כדי לגאול את העם מעבדות מצרים?

**הערה למנחה**: במהלך הלימוד ננסה לבחון את דמותו של משה דרך שלושה סיפורים: הכאת המצרי, הבריחה למדיין ומעמד הסנה. הטענה המרכזית של דף הלימוד היא, שמשה לא יודע שהוא "עברי", ושהקשר בינו לבין העם שהוא נדרש להושיע הוא לכאורה רעוע ביותר.

1. **הסיפור הראשון של משה**

וַיִגְדַּל הַיֶּלֶד וַתְּבִאֵהוּ לְבַת פַּרְעֹה וַיְהִי לָהּ לְבֵן. וַתִּקְרָא שְׁמוֹ מֹשֶׁה וַתֹּאמֶר: 'כִּי מִן הַמַּיִם מְשִׁיתִהוּ'. וַיְהִי בַּיָּמִים הָהֵם, וַיִּגְדַּל מֹשֶׁה וַיֵּצֵא אֶל אֶחָיו וַיַּרְא בְּסִבְלֹתָם, וַיַּרְא אִישׁ מִצְרִי מַכֶּה אִישׁ עִבְרִי מֵאֶחָיו. וַיִּפֶן כֹּה וָכֹה, וַיַּרְא כִּי אֵין אִישׁ, וַיַּךְ אֶת הַמִּצְרִי, וַיִּטְמְנֵהוּ בַּחוֹל.

שמות ב, יא-יב

* מה ה**פעולה** הראשונה שעושה משה במקרא? מה דעתכם עליה?
* "וַיִּפֶן כֹּה וָכֹה, וַיַּרְא כִּי אֵין אִישׁ" - התוכלו לחשוב על דרכים מעניינות לפרש את המשפט הזה?
* איפה גדל משה? באיזה בית?

אם הייתי שואל את משה "מי אתה? מאיפה אתה?" מה הוא היה עונה לי? -

האם משה יודע שגם הוא "מילדי העברים" כשהוא מכה את המצרי?

* מה אפשר ללמוד על משה מהסיפור? איזה מין אדם הוא?

**הערה למנחה**: בבואכם לבחון את דמותו של משה, נסו להשיל מעצמכם את עשרות המדרשים והסיפורים שעליהם חונכתם כבר מגן הילדים והיצמדו ככל האפשר לטקסט בלבד, כדי לגלות את דמותו של משה הצעיר, כפי שהציגה אותו התורה.

1. **משה בורח ממצרים**

וַתָּבֹאנָה [=בנות מדיין] אֶל רְעוּאֵל אֲבִיהֶן, וַיֹּאמֶר: "מַדּוּעַ מִהַרְתֶּן בֹּא הַיּוֹם?"

וַתֹּאמַרְןָ: "**אִישׁ מִצְרִי** הִצִּילָנוּ מִיַּד הָרֹעִים"

וַיֹּאמֶר אֶל בְּנֹתָיו: "וְאַיּוֹ? לָמָּה זֶּה עֲזַבְתֶּן אֶת **הָאִישׁ**?! קִרְאֶן לוֹ - וְיֹאכַל לָחֶם!"

וַיּוֹאֶל מֹשֶׁה לָשֶׁבֶת אֶת **הָאִישׁ**. וַיִּתֵּן אֶת צִפֹּרָה בִתּוֹ לְמֹשֶׁה.

וַתֵּלֶד בֵּן, וַיִּקְרָא אֶת שְׁמוֹ 'גֵּרְשֹׁם', כִּי אָמַר: "גֵּר הָיִיתִי בְּאֶרֶץ נָכְרִיָּה".

שמות ב, טז-כב

* כיצד מתארות בנות מדיין את משה? מדוע?
* המילה המנחה בקטע היא "איש". מדוע? מה זה "איש"? למה חשוב לתורה להזכיר לנו שמשה הוא "איש"?
* השם שנותן משה ("האיש המצרי") לבנו מעיד עליו כי הוא מרגיש גֵר במדיין.

נסו לשער - כיצד ישפיע הגעגוע העמוק שחש משה לארץ מצרים על המשימה שיטיל עליו אלוהים בפרק הבא?

**הערה למנחה**: נסו במהלך הלימוד לעסוק בשאלה הקיומית – מה עושים המרחק והבידוד לאדם. מה עושים לו געגועים. מה עושה לו ניכור. מה כל הדברים הללו מאפשרים? אילו מודלים מחיינו דומים לגלות הזאת של משה? (קורסים פיקודיים בצבא, שליחות בחו"ל, וכדומה).

1. **מעמד הסנה: אלוהים בוחר במשה**

וַיַּרְא [=משה] וְהִנֵּה הַסְּנֶה בֹּעֵר בָּאֵשׁ (!) וְהַסְּנֶה אֵינֶנּוּ אֻכָּל!

וַיֹּאמֶר מֹשֶׁה: "אָסֻרָה נָּא וְאֶרְאֶה אֶת הַמַּרְאֶה הַגָּדֹל הַזֶּה! מַדּוּעַ לֹא יִבְעַר הַסְּנֶה??"

וַיַּרְא ה' כִּי סָר לִרְאוֹת, וַיִּקְרָא אֵלָיו אֱלֹהִים מִתּוֹךְ הַסְּנֶה -

וַיֹּאמֶר: "מֹשֶׁה! מֹשֶׁה!" וַיֹּאמֶר: "הִנֵּנִי"...

וַיֹּאמֶר: "אָנֹכִי אֱלֹהֵי אָבִיךָ! אֱלֹהֵי אַבְרָהָם, אֱלֹהֵי יִצְחָק, וֵאלֹהֵי יַעֲקֹב!"

וַיַּסְתֵּר מֹשֶׁה פָּנָיו כִּי יָרֵא מֵהַבִּיט אֶל הָאֱלֹהִים.

שמות ג, ב-ו

* אלוהים בוחר להתגלות למשה דווקא בשיח שבוער באש ואינו נשרף. מה פשרו של הדימוי הזה? למה דווקא כך נגלה אלוהים?
* כיצד היה אלוהים מתגלה למשה היום? מה יכול לשמש כ"סנה בוער" מודרני?
* לתורה חשוב לספר שמשה מחליט "לסור ולראות" את "המראה הגדול הזה", וגם אלוהים בוחר בו רק אחרי ש"וַיַּרְא ה' כִּי סָר לִרְאוֹת". למה השלב הזה חשוב? מה הוא מלמד על משה, ועל האל שבוחר בו?
* אלוהים מודיע למשה שהוא אלוהי אביו, ואלוהי אברהם יצחק ויעקב - ומשה בתגובה מסתיר את פניו מרוב פחד. מה במשפט של האלוהים כה מפחיד את משה?

**הערה למנחה**: אחת התכונות הבולטות של משה בסיפור הסנה, היא סקרנותו הטבעית. אלוהים חיכה שמשה יסור לראות את הסנה, כלומר, הסנה הבוער הוא פיתיון שבא לבדוק את ערנותו של משה למתרחש סביבו. סנה בוער אינו חיזיון יוצא דופן. משה **התעכב** במבטו על הסנה, וראה את הפלאיות שבו – שהאש אינה שורפת אותו. נסו להוביל את הלומדים לכיוון זה ולדייק איתם - מה בכרוניקה האישית של משה גרם לו לסור ולראות את הסנה? מה הוא חיפש? מה הוא ביקש? מה הטריד אותו?

כשהיה משה רבנו רועה צאנו של יתרו במדבר ברח ממנו גדי. רץ אחריו עד שהגיע לחסות. כיוון שהגיע לחסות נזדמנה לו בריכה של מים ועמד הגדי לשתות. כיוון שהגיע משה אצלו אמר: אני לא הייתי יודע שרץ היית מפני צמא, עייף אתה. הרכיבו על כתפו והיה מהלך. אמר הקדוש ברוך הוא: אם יש לך רחמים לנהוג צאנו של בשר ודם - כך חייך, אתה תרעה את צאני ישראל.

מדרש שמות רבה, פר' ב

* מדוע על פי המדרש נבחר משה להוציא את ישראל ממצרים?
* האם תוכלו לספר סיפור 'מנהיגות' בן ימינו שידמה לסיפור זה?
* מדוע חשוב לחז"ל לספר את הסיפור הזה על משה? מה הפריע להם?
* מה הזיקה בין משה לבין עם ישראל שבמצרים, על פי הסיפור?
* האם לדעתכם זוהי מוטיבציה טובה ומועילה למנהיג העתידי של עם ישראל? הסבירו.
* אילו הייתם אתם חלק מבני ישראל, האם הייתם מעוניינים במנהיג שזוהי המוטיבציה שלו?

 **הערה למנחה**: על פי חז"ל, משה נבחר להנהיג את העם בשל רחמנותו. הם סיפרו מדרש זה משום שהמקרא לא מנמק מדוע נבחר דווקא משה. אנחנו ננסה להציע הסבר אחר.

**ג. סיכום**

ספר שמות עובר מעיסוק בדמויות יחידות לעיסוק בעם עבדים, ולכך מוקדשים פרקיו הראשונים - עם נולד, מנהיג נולד, ומפגש נולד ביניהם. ביחידה זו ביקשנו לעמוד על הקשר שבין הנתק הגיאוגרפי שבתוכו נולד וצמח עם ישראל, לבין הנתק הגיאוגרפי והאתני שבתוכו נולד וצמח משה.

* כיצד עשויה להשפיע תחושת הניתוק שממנה מגיע משה, על הדרך שבה יצליח או לא יצליח להנהיג את עם ישראל המנותק גם הוא ממקומו?
* אילו מאפייני מנהיגות בדמותו של משה מבליטה התורה בפרקים שקראנו? האם לדעתכם מאפיינים אלו הם קריטיים לכל מנהיג/ה?
* פרשנים רבים חושבים שמשה לא היה יכול להניע את עם העבדים אם היה צומח מתוכם, ושדווקא ילדותו בארמון כבן חורין היא שאפשרה לו להתפתח כמנהיג. מה דעתכם?
* האם לדעתכם מנהיג/ה צריכ/ה להיות דומה לעם שעליו/ה להוביל? מדוע?

**הערה למנחה**: כאמור, דווקא הניתוק והניכור העצמי של העם ושל משה הוא המאפשר את נקודת מפגש שתוציא את עם ישראל ממצרים. משה העקור ממקומו פוגש את עם ישראל העקור ממקומו – בנקודת חוסר זו הם מתחברים כמו שני חלקי פאזל המתאימים זה לזה. זה מה שמאפשר את החיבור המהיר אך גם את קריסתו:

בסוף פרק ה' פונה משה לאלוהים ואומר לו: "אֲדֹנָי לָמָה הֲרֵעֹתָה לָעָם הַזֶּה? לָמָּה זֶּה שְׁלַחְתָּנִי? וּמֵאָז בָּאתִי אֶל פַּרְעֹה לְדַבֵּר בִּשְׁמֶךָ הֵרַע לָעָם הַזֶּה, וְהַצֵּל לֹא הִצַּלְתָּ אֶת עַמֶּךָ" (שמות ה, כב-כג) ככה, פחות או יותר, מנסחת התורה כישלון.

* כיצד מתאר משה את עם ישראל? של מי העם בעיניו? מדוע הוא 'משליך' את העם על אלוהים?
* מה צריך לקרות עכשיו כדי שמשה לא ינתק עצמו מהעם שעליו להוביל? (רמז: במה עוסק פרק ו?)